Charlize-fliek herskryf Netflix se rekordboeke | Netwerk24
20 Julie 2020 16:05
Die aksierolprent The Old Guard, waarin Charlize Theron die hoofrol vertolk, het in net agt dae amptelik een van die tien gewildste rolprente op Netflix geword.
Die stromingsdiens het dié nuus Saterdag in 'n twiet bevestig en gesê dat die rolprent, wat wêreldwyd op 10 Julie uitgereik is, na raming teen 7 Augustus deur sowat 74 miljoen huishoudings gekyk sal word.
The Old Guard se plek in die top-10 is vir nog 'n rede besonders: Gina Prince-Bythewood, die rolprent se regisseur, is amptelik die eerste swart vroueregisseur op dié ranglys.
Die nuus volg kort op die hakke van Netflix wat vir die eerste keer bevestig het wat sy tien gewildste rolprente is en hoeveel huishoudings wêreldwyd dit binne die eerste vier weke ná die rolprent se uitreiking gekyk het – syfers wat die stromingsdiens nie bekend maak nie.
Volgens The Independent is die top-10 (wat nog nie The Old Guard se syfers toon nie):
6. The Irishman – 64 miljoen
7. Triple Frontier – 63 miljoen
8. The Wrong Missy – 59 miljoen
9. The Platform – 56 miljoen
10. The Perfect Date – 55 miljoen
As The Old Guard op 7 Augustus die geskatte 74 miljoen kykers lok, sal dit die romantiese komedie The Perfect Date uit die top-10 boender en die sesde plek inneem – voor Martin Scorsese se Oscar-benoemde The Irishman, maar agter onder meer die Chris Hemsworth-aksierolprent Extraction en die rolprent Bird Box met Sandra Bullock in die hoofrol.
Theron het op Twitter net met drie emotikons op dié goeie nuus gereageer, maar intussen elders bevestig dat nog een van haar gewilde aksierolprente 'n opvolg kry.
Volgens die vermaakwebwerf Screen Rant het Theron in 'n onderhoud gesê Atomic Blonde 2 word ontwikkel – en dat die opvolg moontlik ook op Netflix uitgereik kan word.
Die rolprent volg op die 2017-treffer Atomic Blonde, waarin Theron die rol van 'n spioen vertolk. Hoewel kritici dit op Rotten Tomatoes net 78% gegee het, was hulle vol lof vir Theron se spel, veral haar asembenemende vernuf in gevegstonele.
Die rolprent het eindelik volgens die webwerf Box Office Mojo sowat $100 miljoen wêreldwyd by die loket verdien.